钦定古今图书集成/理学汇编/文学典/第096卷 > 杨翥
## 钦定古今图书集成/理学汇编/文学典/第096卷 > 杨翥

按《明外史陈济传》：“翥字仲举，吴人。少孤贫，随兄戍武
昌，授徒村塾。杨士奇微时，流寄窘乏，翥辄解馆舍让
之，而己教授他所，日往返十馀里。士奇深德之。既得
志，荐翥经明行修。宣宗诏试吏部，称旨，授翰林院检
讨，历修撰。正统中，诏简郕王府僚，诸翰林皆不欲行，
乃出侍讲仪铭及翥为左右长史。久之，翥引年归。王”
即大位，入朝，拜礼部右侍郎。景泰三年进《尚书》，给禄
致仕。明年卒，年八十五。翥笃行绝俗，一时缙绅厚德
者，翥为最。既殁，景帝念之，召其子珒入觐，官本邑主
簿。